Na temelju članka 387. stavka 2. Zakona o trgovačkim društvima ("Narodne novine", broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12 68/13,110/15 i 40/19), članka 35. stavka 1. točka 5. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17 i 98/19), te članaka 32. točke 16. Statuta Grada Šibenika („Službeni glasnik Grada Šibenika“, broj 8/10, 5/12, 2/13, 2/18, 8/18 - pročišćeni tekst i 2/20) u vezi s člankom 3. točkom 2. Zakona o unapređenju poduzetničke infrastrukture („Narodne novine“ broj 93/13, 114/13, 41/14 i 57/18) Gradsko vijeće Grada Šibenika, na 21. sjednici održanoj 31. srpnja 2020.godine donosi

**O D L U K U**

**o osnivanju trgovačkog društva INKUBATOR ZA NOVE TEHNOLOGIJE TROKUT ŠIBENIK d.o.o.**

1. **UVODNE I TEMELJNE ODREDBE**

Članak 1.

Ovom Odlukom utvrđuje se:

* tvrtka i sjedište društva s ograničenom odgovornošću,
* predmet poslovanja društva,
* ukupni iznos temeljnog kapitala te iznos uloga osnivača,
* vrijeme trajanja društva i dr.

1. **OSNIVAČI – ČLANOVI DRUŠTVA**

Članak 2.

Grad Šibenik je jedini osnivač i član Društva, OIB:55644094063.

Članak 3.

Sjedište osnivača - Grad Šibenik je u Šibeniku, Trg palih branitelja Domovinskog rata 1

1. **TVRTKA, SJEDIŠTE I PEČAT DRUŠTVA**

Članak 4.

Tvrtka Društva glasi:

* INKUBATOR ZA NOVE TEHNOLOGIJE TROKUT ŠIBENIK d.o.o.
* Skraćena tvrtka društva glasi: TROKUT d.o.o.

Članak 5.

Sjedište društva je u Šibeniku, na adresi Velimira Škorpika 7a.

Članak 6.

Društvo u svom poslovanju koristi pečat.

Sadržaj, oblik i broj pečata, te korištenje i poništavanje propisuje Uprava društva.

1. **PREDMET POSLOVANJA – DJELATNOST DRUŠTVA**

Članak 7.

Predmet poslovanja društva sastoji se od obavljanja sljedećih djelatnosti:

\* Ispitivanje tržišta i ispitivanje javnog mnijenja

\* Pružanje usluga na unapređenju, poticanju i razvoju poduzetništva

\* Pružanje i korištenje informacija i znanja u gospodarstvo

\* Poticanje poslovne suradnje, tehnološkog transfera i komercijalizacija rezultata istraživanja

\* Poticanje primijenjenih znanstvenih istraživanja te industrijske primjene i tržišne eksploatacije rezultata istraživanja i novih tehnologija i prijenos znanja iz javnog istraživačkog sektora u proizvodnju kao i uspostavljanje suradnje znanosti i gospodarstva radi uključivanja znanstvenika i istraživača u gospodarski razvitak

\* Osiguravanje infrastrukturne, savjetodavne, marketinške i druge potpore inovativnim i tehnološkim projektima i njihovim nositeljima (inovatorima) s ciljem tehnološke operacionalizacije projekata, njihove stručne valorizacije, zaštite intelektualnog vlasništva i primjene u proizvodnji

\* Oblikovanje i ostvarivanje koncepta tehnološkog razvoja i inovativnog poduzetništva

\* Poticanje i potpora osnivanje mreže poduzetničkih inkubatora i malih poslovnih zona ( tehnoloških parkova)

\* Razvijanje i održavanje mreže tehnoloških i drugih konzultanata od značenja za tehnološki razvitak gospodarstva

\* Organiziranje aktivnosti namijenjenih osposobljavanje menadžmenta i nositelja tehnološkog razvitka u gospodarskim tvrtkama

\* Izrada poslovno razvojnih projekata i elaborata

\* Promicanje poduzetništva i stvaranje uvjeta za razvoj poduzetništva žena i mladih

\* Suradnja s drugim pravnim osobama, društvima i institucijama koje potiču malo gospodarstvo u zemlji i inozemstvu

\* Izrada studija izvedivosti, poslovnih planova i investicijskih elaborata

\* Pružanje tehničke pomoći lokalnim vlastima u izradi projektnih prijedloga za financiranje kroz EU fondove i ostale natječaja

\* Izrada i ažuriranje strateških planova

\* Stručno usavršavanje i osposobljavanje poduzetnika

\* Tečajevi i seminari za poduzetnike

\* Pomoć start up poduzetnicima

\* Poslovna savjetovanja

\* Savjetovanje u vezi s poslovanjem i ostalim upravljanjem

\* Financijski i kreditni konzalting

\* Izgradnja i razvoj financijskih institucija i financijskih mjera potpora tehnološki utemeljenom i inovativnom poduzetništvu

\* Uspostavljanje suradnje s međunarodnim i stranim financijskim i ostalim ustanovama za poticanje razvoja gospodarskog rasta i poduzetništva

\* Priprema poduzetnika za primjenu standarda i normativa EU

\* Poslovne i stručne informacije (baze podataka, Internet)

\* Obrada podataka, usluge poslužitelja i djelatnosti povezane s njima, internetski portali

\* Marketinška promocija, organizacija sajmova, zajednički nastupi

\* Organiziranje izložbi, konferencija, tribina i prezentacija

\* Promidžba (reklama i propaganda)

\* Projektni marketing – izrada investicijske i tehnološke dokumentacije

\* Poslovi upravljanja nekretninom i održavanje nekretnina

\* Poslovanje nekretninama

\* Gospodarenje poslovnim zonama i poduzetničkim inkubatorima

\* Iznajmljivanje strojeva i opreme

\* Tehničko ispitivanje i analiza

\* Tehnička i konzultativna pomoć glede programa međunarodne, međuregionalne i međulokalne suradnje

\* Prijevoz za vlastite potrebe

\* Prijevoz za vlastite potrebe u međunarodnom cestovnom prometu

\* Poduka konzultanata za upravljanje fondovima EU

\* Poduka konzultanata za upravljanje i financiranje inovacija i novih tehnologija

\* Organiziranje i održavanje stručnih seminara, tečajeva i pouke iz područja poslovanja

\* Uspostavljanje suradnje s međunarodnim i stranim financijskim i ostalim ustanovama za poticanje razvoja gospodarskog rasta i poduzetništva

\* Posredovanje i zastupanje u prometu usluga

\* Proračunske kontrole, savjeti i pomoći poduzećima i javnim službama u vezi s planiranjem, organizacijom, efikasnošću i kontrolom, upravljačke informacije, savjeti za upravljanje, upravljanje djelatnosti holding-društva

\* Raznovrsne poslovne djelatnosti, tajničke djelatnosti prevoditeljske djelatnosti (pismeno i usmeno prevođenje)

\* Kupnja i prodaja robe

\* Pružanje usluga u trgovini

\* Obavljanje trgovačkog posredovanja na domaćem i inozemnom tržištu

\* Zastupanje inozemnih tvrtki

\* Pružanje usluga informacijskog društva

\* Izdavačke djelatnosti

\* Umnožavanje snimljenih zapisa

\* Računalno programiranje

\* Računalne i srodne djelatnosti

\* Pripremanje i usluživanje jela, pića i napitaka i pružanje usluge smještaja

\* Pripremanje jela, pića i napitaka za potrošnju na drugom mjestu sa ili bez usluživanja (u prijevoznom sredstvu, na priredbama i slično) i opskrba tim jelima, pićima i napitcima (catering)

\* Savjetovanje i pribavljanje programske opreme, izdavanje programske opreme (razvoj, izrada, pribavljanje i dokumentiranje programske podrške spremne za uporabu, ostalo savjetovanje i pribavljanje programske opreme

\* Pisanje programa prema uputama korisnika, kreiranje web stranice.

1. **TEMELJNI KAPITAL**

Članak 8.

Ukupni iznos temeljnog kapitala Društva iznosi 20.000,00 (dvadesettisuća) kuna uplaćen u

cijelosti u novcu. Temeljni ulog Osnivača jednak je iznosu temeljnog kapitala i iznosi 20.000,00 (dvadesettisuća) kuna.

Članak 9.

Tijekom trajanja Društva temeljni kapital se može povećati ili smanjiti u zakonom propisanim slučajevima i na zakonu predviđeni način.

Odluku o povećanju ili smanjenju temeljnog kapitala donosi Skupština Društva.

Poslovni udjeli u društvu određuju se prema njihovom nominalnom iznosu, tako da osnivač –

GRAD ŠIBENIK, sa sjedištem u Šibeniku, Trga palih branitelja Domovinskog rata 1, OIB : 55644094063 ima jedan (1) poslovni udjel uplaćen u novcu u iznosu od 20.000,00 kuna (dvadesettisuća) kuna što odgovora iznosu temeljnog kapitala Društva.

Prava i obveze u Društvu stječu se razmjerno visini poslovnog udjela.

Poslovni udjeli mogu se dijeliti, prenositi sukladno izjavi i odlukama Skupštine.

Uprava Društva dužna je voditi knjigu poslovnih udjela.

1. **TRAJANJE DRUŠTVA**

Članak 10.

Društvo se osniva na neodređeno vrijeme.

1. **PODRUŽICE**

Članak 11.

Društvo može obavljati djelatnost preko podružnica. Odluku o osnivanju podružnica donosi Uprava društva uz prethodnu suglasnost nadzornog odbora.

1. **ORGANI DRUŠTVA**

Članak 12.

Organi društva su:

1. UPRAVA,
2. SKUPŠTINA,
3. NADZORNI ODBOR.

UPRAVA

Članak 13.

Uprava Društva se sastoji od jednog člana – direktora, kojeg imenuje Skupština društva na temelju provedenog javnog natječaja.

Članak 14.

Direktor vodi poslove na vlastitu odgovornost, pozornošću urednog i savjesnog gospodarstvenika i čuvajući poslovnu tajnu.

Direktor vodi poslove društva u skladu sa Zakonom i drugim posebnim propisima, odlukama članova društva i drugim obvezatnim uputama Skupštine društva.

Članak 15.

Posebne uvjete za imenovanje direktora društva određuje Skupština društva.

Članak 16.

Mandat direktora traje 4 (slovima: četiri) godine s time da se može ponovno imenovati. Skupština Društva može opozvati svoju odluku o imenovanju Uprave kad za to postoji važan i obrazložen razlog.

Članak 17.

Visinu naknade za rad uprave određuje Skupština društva.

Članak 18.

Ovlasti direktora u zastupanju:

a) zastupa pojedinačno i samostalno,

b) zastupa društvo u pravnom prometu s trećima, samostalno i pojedinačno bez ograničenja,

c) planira i programira poslovanje Društva,

d) prati stanje sredstava društva,

e) brine o likvidnosti društva i poduzima radnje za njezino poboljšanje,

f) donosi opće akte Društva, osim akata o ustrojstvu Društva koje donosi Skupština,

g) priprema prijedloge odluka i općih akata za Nadzorni odbor i Skupštinu i izvršava odluke Skupštine,

h) samostalno sklapa ugovore svih vrsta do iznosa od 200.000,00 kuna,

i) priprema prijedloge ugovora koji se mogu zaključiti samo uz suglasnost Skupštine,

j) razmatra izvješće o poslovanju Društva tijekom poslovne godine,

k) podnosi Nadzornom odboru izviješće o poslovanju Društva sukladno zakonu,

l) saziva sjednice Skupštine,

m) predlaže raspodjelu dobiti i mjere za pokrivanje gubitaka i obavlja druge poslove određene zakonom i izjavom o osnivanju,

n) obavlja i druge poslove u skladu sa zakonom ili posebnom odlukom Skupštine društva.

Članak 19.

Uprava ne može bez suglasnosti Skupštine, za svoj, ni za tuđi račun obavljati poslove koji ulaze u predmet poslovanja Društva, ne može biti član uprave ni nadzornog odbora u drugom društvu, koje se bavi poslovima iz predmeta poslovanja društva, a ne može u prostorijama Društva obavljati poslove niti za svoj, niti za tuđi račun.

SKUPŠTINA

Članak 20.

.

Skupštinu Društva čini osnivač, Grad Šibenik kojeg zastupa Gradonačelnik Grada Šibenika.

Članak 21.

Skupštinu saziva Uprava - direktor.

Skupština se saziva jednom godišnje, te uvijek kada to zahtijevaju interesi Društva.

Članak 22.

Skupština Društva odlučuje osobito o:

1. godišnjem planu rada Društva
2. financijskim izvješćima Društva, uporabi ostvarene dobiti i pokrivanju gubitaka,
3. otuđivanju i opterećivanju nekretnina Društva kao i o kreditnom zaduženju Društva,
4. imenovanju i opozivu članova uprave,
5. davanju prokure ili trgovačke punomoći,
6. izmjenama Izjave o osnivanju Društva,
7. prestanku društva i imenovanju likvidatora,
8. osnivanju podružnica.

Članak 23.

Skupština Društva imenuje i opoziva upravu Društva, te utvrđuje njezine ovlasti u zastupanju.

NADZORNI ODBOR

Članak 24.

Društvo ima Nadzorni odbor.

Nadzorni odbor u skladu sa Zakonom i ovim aktom nadzire vođenje poslova Društva i zastupa Društvo prema članovima Uprave.

Članak 25.

Nadzorni odbor broji 5 članova, 4 člana imenuje Skupština Društva a 1 člana Nadzornog odbora imenuje se i opoziva sukladno odredbama Zakona o radu.

Skupština Društva izabire i petog člana Nadzornog odbora za razdoblje dok radnici ne imenuju vlastitog predstavnika, te će Skupština opozvati tako izabranog petog člana Nadzornog odbora, nakon što je radnici obavijeste o izboru njihovog predstavnika.

Članak 26.

Članove Nadzornog odbora bira Skupština Društva na vrijeme od 4 godine i mogu biti ponovno birani.

Članovi Nadzornog odbora između sebe biraju predsjednika i zamjenika predsjednika.

Konstituirajuća sjednica prvog Nadzornog odbora mora se održati u roku od 3 (tri) dana od dana imenovanja. Konstituirajuću sjednicu prvog Nadzornog odbora saziva Uprava društva radi izbora predsjednika i zamjenika predsjednika prvog Nadzornog odbora te istom predsjeda, sve do trenutka izbora predsjednika Nadzornog odbora.

Članak 27.

Nadzorni odbor nadzire vođenje poslova Društva.

Nadzorni odbor može pregledavati i ispitivati poslovne knjige i dokumentaciju Društva, blagajnu, vrijednosne papire i druge stvari. U tu svrhu Nadzorni odbor može koristiti pojedine svoje članove ili stručnjake (revizore, procjenitelje i sl.).

Nadzorni odbor daje nalog revizoru za ispitivanje godišnjih financijskih izvješća Društva.

Nadzorni odbor podnosi Skupštini pismeno izvješće o obavljenom nadzoru iz st. 1. ovog članka. U izvješću je dužan posebno navesti djeluje li Društvo u skladu s Zakonom i aktima Društva, te odlukama osnivača, jesu li godišnja financijska izvješća napravljena u skladu sa stanjem u poslovnim knjigama Društva i pokazuju li ispravno imovinsko i poslovno stanje Društva, te stav koji ima o prijedlogu Uprave glede upotrebe dobiti i pokrića gubitka u Društvu.

Članovi Nadzornog odbora koji se ne slažu s nekim dijelom izvješća ili s

izvješćem u cjelini dužni su u pisanom obliku dostaviti osnivaču svoje primjedbe.

Članak 28.

Nadzorni odbor nadležan je da:

- donosi opće akte Društva osim akata iz nadležnosti osnivača i Uprave Društva,

- priprema prijedloge odluka koje donosi Skupština, a tiču se djelokruga rada Društva,

- daje suglasnost na dugoročne i srednjoročne planove razvoja Društva,

- daje suglasnost na mjerila za raspoređivanje dobiti,

- daje suglasnost na odluke o ulaganjima u razvoj,

- daje suglasnost na godišnji plan,

- daje suglasnost na godišnji program rada,

- daje suglasnost na izvješće o poslovnoj politici Društva,

- daje suglasnost na izvješće o rentabilnosti poslovanja Društva,

- daje suglasnost na izvješće o rentabilnosti upotrebe vlastitog kapitala,

- daje suglasnost na izvješće o tijeku poslova, napose prihoda i stanja Društva,

- daje suglasnost na izvješće o poslovima koji bi mogli biti od velikog značaja za rentabilnost poslovanja i za likvidnost Društva,

- daje upute za rad i smjernice Upravi,

- daje suglasnost na odluku o imenovanju i razrješenju radnika s posebnim ovlaštenjima i odgovornostima,

- daje suglasnost Upravi na poslove Društva čija vrijednost prelazi 200.000,00 kn.

PROKURA

Članak 29.

Društvo može imati prokuristu.

Odluku o davanju prokure donosi Skupština Društva.

Prokurist zastupa samostalno i pojedinačno.

Prokurist je dužan držati se ograničenja određenih u Zakonu.

**IX. POSLOVNE KNJIGE**

Člana 30.

Društvo vodi poslovne knjige i sastavlja obračune sukladno zakonskim i drugim propisima te aktima Društva.

Članak 31.

Poslovni rezultati Društva utvrđuju se sukladno pozitivnim propisima, a sredstva koja Društvo ostvari svojim poslovanjem usmjeravaju se, u pravilu, u daljnji razvoj Društva i ostvarenje ciljeva Društva.

**X. IZMJENA IZJAVE O OSNIVANJU**

Članak 32.

Izjava o osnivanju se može izmijeniti samo odlukom člana Društva, u obliku javnobilježničke isprave.

Za povećanje temeljnog kapitala potrebna je odluka osnivača o izmjeni Izjave o osnivanju.

Odluka o izmjeni Izjave, ne proizvodi pravne učinke dok se ne upiše u trgovački registar.

**XI. PRIJELAZNE I ZAKLJUČNE ODREDBE**

Članak 33.

Skupština društva imenovat će direktora društva na vrijeme od najviše 6 mjeseci, do izbora direktora u skladu s Izjavom o osnivanju.

Skupština društva imenovat će Nadzorni odbor u skladu s Izjavom o osnivanju.

Članak 34.

Odgovarajući opći akti društva donijet će se u roku od 6 mjeseci od dana stupanja na snagu ove Odluke.

Članak 35.

Direktor društva poduzet će odgovarajuće mjere radi upisa prijave osnivanja društva u registar Trgovačkog suda u Zadru, Stalna služba u Šibeniku.

Članak 36.

Ovlašćuje se gradonačelnik Grada Šibenika da, u ime Grada Šibenika, u postupku registracije društva, po potrebi dade odgovarajuće Izjave, u smislu ove odluke.

Članak 37.

Ova Odluka stupa na snagu osmog dana od dana objave u „Službenom glasniku Grada Šibenika“.

KLASA: 910-01/20-01/26

URBROJ: 2182/01-10-20-2

Šibenik, 31. srpnja 2020.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.